Document ID: 32006D0719

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 5ης Οκτωβρίου 2006
για την προσχώρηση της Κοινότητας στη Συνδιάσκεψη της Χάγης για το ιδιωτικό διεθνές δίκαιο
(2006/719/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 61 στοιχείο γ), σε συνδυασμό με το άρθρο 300 παράγραφος 2 πρώτο εδάφιο και το άρθρο 300 παράγραφος 3 δεύτερο εδάφιο,
την πρόταση της Επιτροπής,
τη σύμφωνη γνώμη του Ευρωπαϊκού Κοινοβουλίου (1),
Εκτιμώντας τα ακόλουθα:
(1)
Ο στόχος της Συνδιάσκεψης της Χάγης για το ιδιωτικό διεθνές δίκαιο (HCCH) συνίσταται στην προοδευτική ενοποίηση των κανόνων ιδιωτικού διεθνούς δικαίου. Ο οργανισμός έχει μέχρι σήμερα θεσπίσει σημαντικό αριθμό συμβάσεων σε διάφορους τομείς του ιδιωτικού διεθνούς δικαίου.
(2)
Από την έναρξη ισχύος της συνθήκης του Άμστερνταμ η Κοινότητα έχει αρμοδιότητα να θεσπίζει μέτρα στον τομέα της δικαστικής συνεργασίας σε αστικές υποθέσεις που έχουν διασυνοριακές επιπτώσεις στο βαθμό που αυτό είναι απαραίτητο για την ορθή λειτουργία της εσωτερικής αγοράς. Κατά την άσκηση αυτής της αρμοδιότητάς της η Κοινότητα έχει θεσπίσει σειρά νομικών πράξεων, πολλές εκ των οποίων συμπίπτουν, μερικά ή συνολικά, με τους τομείς εργασίας της HCCH.
(3)
Είναι ουσιαστικής σημασίας για την Κοινότητα να της χορηγηθεί καθεστώς που να ανταποκρίνεται στο νέο της ρόλο ως σημαντικού διεθνούς παράγοντα στον τομέα της δικαστικής συνεργασίας σε αστικές υποθέσεις και να μπορεί να ασκήσει την εξωτερική αρμοδιότητά της συμμετέχοντας ως πλήρες μέλος στις διαπραγματεύσεις των συμβάσεων που διεξάγονται στο πλαίσιο της HCCH και εμπίπτουν στους τομείς αρμοδιότητάς της.
(4)
Με απόφαση της 28ης Νοεμβρίου 2002 το Συμβούλιο εξουσιοδότησε την Επιτροπή να διαπραγματευθεί τις προϋποθέσεις και τις λεπτομέρειες προσχώρησης της Κοινότητας στην HCCH.
(5)
Με κοινή επιστολή της Ευρωπαϊκής Επιτροπής και της Προεδρίας προς την HCCH, στις 19 Δεκεμβρίου 2002, η Κοινότητα υπέβαλε αίτηση για να καταστεί μέλος της HCCH και ζήτησε την έναρξη διαπραγματεύσεων.
(6)
Τον Απρίλιο του 2004 μία ειδική επιτροπή γενικών υποθέσεων και πολιτικής της HCCH εξέφρασε την ομόφωνη άποψη ότι, ως θέμα αρχής, η Ευρωπαϊκή Κοινότητα πρέπει να καταστεί μέλος της HCCH και προσδιόρισε ορισμένα κριτήρια και διαδικασίες για τον τρόπο συμμετοχής της.
(7)
Τον Ιούνιο του 2005 η διπλωματική σύνοδος της HCCH ενέκρινε με συναίνεση τις τροποποιήσεις του καταστατικού που είναι απαραίτητες για να επιτρέψουν την προσχώρηση ενός οργανισμού περιφερειακής οικονομικής ολοκλήρωσης. Τα μέλη της Συνδιάσκεψης κλήθηκαν στη συνέχεια να ψηφίσουν τις εν λόγω τροποποιήσεις, ει δυνατόν εντός εννέα μηνών.
(8)
Οι τροποποιήσεις του καταστατικού θα τεθούν σε ισχύ τρεις μήνες αφότου ενημερωθούν τα μέλη από το Γενικό Γραμματέα της HCCH ότι επιτεύχθηκε η πλειοψηφία των δύο τρίτων που απαιτείται για την τροποποίηση του καταστατικού. Λίγο μετά την έναρξη ισχύος μια έκτακτη συνεδρίαση του Συμβουλίου γενικών υποθέσεων και πολιτικής θα αποφασίσει επίσημα για την προσχώρηση της Ευρωπαϊκής Κοινότητας στην HCCH.
(9)
Η έκβαση των διαπραγματεύσεων για την αναθεώρηση του καταστατικού είναι ικανοποιητική, λαμβανομένων υπόψη των συμφερόντων της Κοινότητας.
(10)
Το άρθρο 2Α του αναθεωρημένου καταστατικού παρέχει τη δυνατότητα στην Κοινότητα να καταστεί μέλος της HCCH υπό την ιδιότητά της ως οργανισμού περιφερειακής οικονομικής ολοκλήρωσης.
(11)
Η προσχώρηση της Κοινότητας στην HCCH κρίνεται ενδεδειγμένη.
(12)
Σύμφωνα με το άρθρο 3 του πρωτοκόλλου για τη θέση του Ηνωμένου Βασιλείου και της Ιρλανδίας που προσαρτάται στη συνθήκη της Ευρωπαϊκής Ένωσης και στη συνθήκη για την ίδρυση της Ευρωπαϊκής Κοινότητας, το Ηνωμένο Βασίλειο και η Ιρλανδία συμμετέχουν στην έγκριση της παρούσας απόφασης.
(13)
Σύμφωνα με τα άρθρα 1 και 2 του πρωτοκόλλου για τη θέση της Δανίας που προσαρτάται στη συνθήκη της Ευρωπαϊκής Ένωσης και στη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στη θέσπιση της παρούσας απόφασης, και δεν δεσμεύεται από αυτήν ούτε υπόκειται στην εφαρμογή της,
ΑΠΟΦΑΣΙΖΕΙ:
Άρθρο μόνο
1. Η Κοινότητα προσχωρεί στην Συνδιάσκεψη της Χάγης για το ιδιωτικό διεθνές δίκαιο μέσω δήλωσης αποδοχής του καταστατικού της Συνδιάσκεψης (καταστατικό), όπως παρατίθεται στο παράρτημα Ι της παρούσας απόφασης, μόλις η Συνδιάσκεψη λάβει επίσημα την απόφαση να κάνει την Κοινότητα δεκτή ως μέλος.
2. Η Κοινότητα καταθέτει επίσης δήλωση αρμοδιότητας που προσδιορίζει τα ζητήματα σε σχέση με τα οποία της παραχωρείται αρμοδιότητα από τα κράτη μέλη της, όπως ορίζεται στο παράρτημα ΙΙ της παρούσας απόφασης, και δήλωση για ορισμένα θέματα που αφορούν την Συνδιάσκεψη της Χάγης για το ιδιωτικό διεθνές δίκαιο, όπως παρατίθεται στο παράρτημα ΙΙΙ της παρούσας απόφασης.
3. Ο Πρόεδρος του Συμβουλίου εξουσιοδοτείται να θέσει σε εφαρμογή όλες τις απαραίτητες διαδικασίες για να θέσει σε ισχύ τις παραγράφους 1 και 2.
4. Το κείμενο του καταστατικού προσαρτάται στην παρούσα απόφαση ως παράρτημα IV.
5. Για τους σκοπούς της παρούσας απόφασης ο όρος «κράτος μέλος» σημαίνει όλα τα κράτη μέλη πλην της Δανίας.
Λουξεμβούργο, 5 Οκτωβρίου 2006.

Labels: 11
15
5